
J e g y z ő k ö n y v

Készült: Halásztelek Város Önkormányzata Képviselő-testületének 2011. január 17-én, 16.00 órakor, illetve 2011. január 20-án 18.00 órakor megtartott rendkívüli ülésén.
Az ülés helye: Hunyadi Mátyás ÁMK Hangversenyterem (2314. Halásztelek, Somogyi B. u. 50-52.)

Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Igaz László Tibor, Lengyel Izabella, Papp Kornél, Stefanik Zsolt, Tóth Endre Attila, Végváriné Nyíri Lídia képviselők, Baloghné dr. Nagy Edit jegyző.

Megjelent meghívottak: Horváth Attila adó- és péü. irodavezető, Vass Dénes Ügyr. biz. tagja. 

Szentgyörgyi József: Szeretettel köszöntöm a testület tagjait, a rendkívüli testületi ülésünket megnyitom. Két jkv. hitelesítőt kérnék - Lengyel Izabella és Stefanik Zsolt jelentkeznek. Aki a jkv. hitelesítőket elfogadja, kérem, jelezze! Megállapítom, hogy a testület egyhangúlag elfogadja a hitelesítők személyét.

A rendkívüli testületi meghívóban két napirendi pont szerepel. Kérdés, észrevétel a napirenddel kapcsolatban? Amennyiben nincs, kérem szavazzon, aki elfogadja a napirendi pontokat. Megállapítom, hogy a testület 9 fő igen szavazattal elfogadja a napirendi pontokat és azok sorrendjét. 
Napirendi pontok: 

1. Könyvvizsgálói pályázatok elbírálása. (pályázatok a hivatalban megtekinthetők)

Előterjesztő: Lengyel Izabella biz. elnök

2. 2011. évi szúnyoggyérítés. (írásos anyag)

Előterjesztő: Szentgyörgyi József polgármester

Napirend 1.) pontja:

Szentgyörgyi József: Az első napirendi pontunk a könyvvizsgálói pályázatok elbírálása. Két ajánlat érkezett be a testület által kiírt könyvvizsgálói pályázatra. A Pénzügyi Bizottság a drágábbik árajánlatot választott, amire álláspontom szerint jogilag nincsen lehetőség – ezért kértem a testület összehívását, hogy ezt a kérdést beszéljük meg. 
Primor Audit Könyvelő és Könyvvizsgáló Kft. 800 e. Ft + ÁFÁ-ért vállalná a könyvvizsgálat elvégzését. 
A SCHAFFER Könyvvizsgálói és Könyvszakértői és Szolgáltatói Kft. 300,- e. Ft + ÁFA összegért vállalná a vizsgálatot. Két választási lehetőség van, vagy a kedvezőbb összegű pályázatot választja a testület, vagy megsemmisítjük az egész eljárást, és újra kiírjuk a pályázati feltételeket.

Papp Kornél: Némely ponton polgármester úr felvezetésével nem tudunk egyetérteni.  
Az átvilágító könyvvizsgálatra kiírt pályázat egyértelműen nem közbeszerzési eljárás – nem éri el a közbeszerzési értékhatárt. Egy pályázat elbírálásánál előnyben szokták részesíteni a legalacsonyabb ajánlatot adó pályázót, de csak általában. Ez alkalommal az egyik pályázó a SCHAFFER Könyvvizsgálói és Könyvszakértői és Szolgáltatói Kft kirívóan alacsony szolgáltatási díjra tett ajánlatot. A szolgáltatás piaci értékét megvizsgálva arra a következtetésre juthatunk, hogy a Primor Audit Könyvelő és Könyvvizsgáló Kft ajánlata megfelel a piaci értéknek, nem túlzott ár. A pályázat kiírásakor a Képviselő-testület nem kötötte ki, hogy a bírálat során, a díjazás összege jelenti a döntő szempontot. A programtervezet és a választott módszer ismertetése tekintetében egyértelműen a Primor Audit ajánlata volt a meggyőző, - ez a bizottsági ülésen el is hangzott. Az önkormányzat az átvilágítás időszakára rendelkezett könyvvizsgálói jelentéssel úgy a beruházás illetve az éves időszakot illetően. Az átvilágítás konkrét témákat sorol fel, amelyek mentén a vizsgálatot le kell folytatni. A Pénzügyi Bizottság és a Képviselő-testület elsődleges szempontja az, hogy ne az a könyvvizsgáló folytassa az átvilágítást, aki már egyszer véleményt alkotott. Miért adna más véleményt, miért lenne elvárható tőle a dokumentumok ismételt átvizsgálása. Ráadásul olyan vállalkozás szerveződésnek vizsgálata esetében, melynek áporkai székhelyén ugyanazon családi házban található saját telephelye. Álláspontunk szerint ez már az első vizsgálat hitelességét is megkérdőjelezi – az ÁMK bővítésének az átvilágítását. Határozati javaslatunk az indoklást is tartalmazná: 

„Tekintettel arra, hogy a pályázó Schäffer Könyvvizsgáló, Könyvszakértő és Szolgáltató Kft-vel Halásztelek Város Önkormányzata 2009. január 26-án megállapodást kötött a „Hunyadi Mátyás Általános Iskola és ÁMK bővítése” project könyvvizsgálatára, s tekintettel arra, hogy a Schäffer Kft áporkai telephelye pontosan ugyanabban a családi házban található, ahol a project megvalósításában érintett vállalkozás székhelye – mellyel pontosan ugyanazon a napon kötött vállalkozási szerződést Halásztelek Városa –, a Képviselőtestület összeférhetetlennek tekinti a Schäffer Kft. esetleges megbízását a 2009. és 2010. esztendő pénzügyi átvilágítására.

A Schäffer Kft. feltűnően alacsony árajánlata komolytalan időráfordítást jelentene, mely az átvilágító könyvvizsgálat hitelességét is megkérdőjelezné. A Schäffer Kft. pályázata nem felel meg annak a kötelező tartalmi követelménynek, hogy részletesen mutassa be program-tervezetét a könyvvizsgálói feladatok ellátására, s ismertesse a választott könyvvizsgálói módszereket.

A Primor Audit Könyvelő és Könyvvizsgáló Kft. pályázatának tartalmi elemei mindezen feltételeknek megfelelnek, s a pályázó által a szolgáltatásért elvárt ellenérték összege összhangban áll a vállalt feladatokkal, így garantált az átvilágító könyvvizsgálat hiteles elvégzése.

Mindezekre tekintettel Halásztelek Város Önkormányzatának Képviselőtestülete megállapítja, hogy az átvilágító könyvvizsgálatra kiírt pályázat érvényes és eredményes, s – a Pénzügyi, Ellenőrző és Településfejlesztési Bizottság előterjesztésének megfelelően – a Primor Audit Kft. ajánlatát fogadja el.
Ez lenne a határozati javaslat – és még azt is szeretném elmondani, hogy a közbeszerzési törvény is rendelkezik a kirívóan alacsony árajánlat kérdéséről. (86-87-88. §.) Polgármester úr azon állítása, hogy kizárólag a legalacsonyabb árat felmutató pályázót kell előnyben részesíteni, nem felel meg a valóságnak” 

Szentgyörgyi József: Az írásbeli határozati javaslatot 3 nappal előbb nem nyújtotta be Képviselő-társam, ezért kérem ennek írásban történő benyújtását. A testületi ülést csütörtökön 18 órakor folytatjuk – a testületi ülést felfüggesztem, jelenlétüket köszönöm. 
16.15
Szentgyörgyi József: A 2011. január 17-ei ülésünket a mai napon (2011. január 20-án) folytatjuk. Szeretettel köszöntöm a testület tagjait, megállapítom, hogy a testület határozatképes. 
Napirend 1.) pontja:

Szentgyörgyi József: Az első napirendi pontunk a könyvvizsgálói pályázatok elbírálása. 
Két ajánlat érkezett be a testület által kiírt könyvvizsgálói pályázatra. A Primor Audit Könyvelő és Könyvvizsgáló Kft. 800eFt + ÁFÁ-ért, míg a SCHAFFER Könyvvizsgálói és Könyvszakértői és Szolgáltatói Kft. 300eFt + ÁFA összegért vállalná a vizsgálatot. A Pénzügyi, Ellenőrző és Településfejlesztési Pénzügyi Bizottság a magasabb összegű árajánlatot választotta, továbbra is fenntartom azon álláspontomat, mely szerint jogilag erre nincsen lehetőség.

A képviselők többsége a 2011. január 17-én tartott ülésen, és továbbra is a Pénzügyi, Ellenőrző és Településfejlesztési Bizottság által javasoltaknak elfogadását kéri.

Papp Kornél: 
Az érvényben lévő SZMSZ-ben foglaltak szerint kérdezem, hogy a rendkívüli ülés összehívása jogszerűen történt-e. A jogszerűségről a jegyző asszony írásbeli véleményét kérem. 
Kifogásolom azt, hogy a módosító, illetve kiegészítő határozati javaslatom nem került elfogadásra. 

Szentgyörgyi József:

Az írásbeli határozati javaslatot az ülést megelőző 3 nappal előbb nem nyújtotta be képviselő-társam, ezért kértem annak írásban történő benyújtását. Az eredeti előterjesztés alapján a pályázatot és annak tartalmát a képviselők megismerhették.

Erdődiné Sándorné:

Véleményem szerint a könyvvizsgálás a belső könyvvizsgáló feladata. Nem értek egyet a pályázati kiírással. A határozati javaslatot át kell fogalmazni!

Lengyel Izabella:

A Pénzügyi, Ellenőrző és Településfejlesztési Bizottsági ülésén a belső könyvvizsgáló jelezte, hogy ez könyvvizsgálat eltér a belső könyvvizsgálattól.

Szentgyörgyi József:
Az előterjesztés elfogadását a Pénzügyi, Ellenőrző és Településfejlesztési Bizottság megszavazta, annak elfogadását jogilag továbbra is vitatom. Két választási lehetőséget vetettem fel az előző testületi ülésen, vagy a kedvezőbb összegű pályázatot választjuk, vagy megsemmisítjük az eljárást, és újra kiírjuk a pályázati feltételeket.

Papp Kornél:

A pályázat kiírásakor a képviselő-testület nem kötötte ki, hogy a bírálat során, a díjazás összege jelenti a döntő szempontot. A programtervezet és a választott módszer ismertetése tekintetében egyértelműen a Primor Audit Könyvelő és Könyvvizsgáló Kft. ajánlatát tartom meggyőzőnek.
Stefanik Zsolt:

Azt kérem, hogy az előterjesztés alapján név szerint szavazzunk!

Szentgyörgyi József:
Kérdés, észrevétel? Amennyiben nincs, aki egyetért a Pénzügyi, Ellenőrző és Településfejlesztési Bizottság javaslatával - Halásztelek Város Önkormányzata a Primor Audit Könyvelő és Könyvvizsgáló Kft. (1038 Bp., Márton u. 32.) pályázatát fogadja el, és szerződést kíván kötni a könyvvizsgálatra 800eFt + ÁFÁ-s összegért, aki ezzel egyetért, kérem, jelezze! 

Baloghné dr. Nagy Edit: Szentgyörgyi József: nem, Szabó Tibor: igen, Erdődi Sándorné: nem, Igaz László Tibor: igen, Lengyel Izabella: igen, Papp Kornél: igen, Stefanik Zsolt: nem, Tóth Endre Attila: igen, Végváriné Nyíri Lídia: nem.

Szentgyörgyi József: Megállapítottam, hogy a testület 5 fő igen, 4 fő nem szavazattal elfogadja a javaslatot, és az alábbi határozatot hozza:

1/2011. (I.20.) számú Képviselő-testületi határozat: 
Halásztelek Város Önkormányzatának Képviselő-testülete név szerinti szavazással úgy dönt, hogy az átvilágító könyvvizsgálatra a benyújtott két pályázat közül a Primor Audit Könyvelő és Könyvvizsgáló Kft (800eFt + ÁFA összegben) (1038 Bp., Márton u. 32.) pályázatát fogadja el. 

Felhatalmazza a Polgármester urat a szerződés aláírására.
Szavazás eredménye: 5 fő igen, 4 fő nem

Felelős: Szentgyörgyi József polgármester

Határidő: azonnal

Szentgyörgyi József: Jelzem a döntéssel nem értek egyet, szabályosságát nem tudom elfogadni!
Napirend 2.) pontja:

Szentgyörgyi József: A következő napirendi pontunk a 2011. évi szúnyoggyérítés.

Kérdés, észrevétel? Amennyiben nincs, aki egyetért a Pénzügyi, Ellenőrző és Településfejlesztési Pénzügyi Bizottság javaslatával, kérem, jelezze! Megállapítottam, hogy a testület 9 fő igen szavazattal elfogadja a javaslatot, és az alábbi határozatot hozza:

2/2011. (I.20.) számú Képviselő-testületi határozat: 
Halásztelek Város Önkormányzatának képviselő-testülete a 2011. évi költségvetésében a településére eső kémiai szúnyoggyérítés teljes költségére vonatkozóan kötelezettséget vállal. 

Felkéri a Társulás Elnökét, hogy a költségek csökkentése érdekében keresse a támogatási lehetőséget.

A képviselő-testület felhatalmazza a polgármestert a pénzügyi kötelezettség vállalására vonatkozó nyilatkozat kiadására a földi (50 hektár) és légi (280 hektár) kémiai irtásra vonatkozóan, tovább az előterjesztés szerinti területi adatok közlésére.

Szavazás eredménye: 9 fő igen

Felelős: Szentgyörgyi József polgármester

Határidő: azonnal
Szentgyörgyi József: Amennyiben más kérdés, észrevétel nincs, a mai ülésünket bezárom, jelenlétüket köszönöm.
18.35   
Kmf.

